Rusijos karinė diplomatijos akademija

Karinės diplomatijos akademija () – Rusijos aukštoji mokykla, ruošianti kadrus Rusijos karinei žvalgybai GRU.

Ginkluotųjų pajėgų Generalinio štabo Karinės diplomatijos akademija buvo įkurta Antrojo pasaulinio karo metais. Tuo metu TSRS labai plėtė karinius diplomatinius ryšius su įvairiomis pasaulio šalimis ir tam stigo kadrų. Formuojant akademiją buvo panaudoti Aukštosios diplomatijos mokyklos, Aukštosios žvalgybos mokyklos, Rytų kultūrų instituto ir dar ne vienos karinės ir civilinės aukštosios mokyklos išteklius.

 Struktūra 
Antrojo pasaulinio karo metais Akademijos Rytų fakultete buvo ne tik Japonijos ir Kinijos, bet ir Arabų, Turkijos, Irano, Indijos, Afganistano skyriai. Vakarų fakultete be Anglijos, Vokietijos ir Prancūzijos, buvo ir Norvegijos, Švedijos, Suomijos, Nyderlandų, Italijos ir kt. skyriai. Buvo ir Karinis jūrų bei Karinių oro pajėgų fakultetai.

Vėliau šios akademijos struktūra labai pasikeitė. Apie 1990 m. ją sudarė:
 1-asis fakultetas „Strateginė agentūrinė žvalgyba“. Ruošiami žvalgybininkai, dirbantys kaip civiliniai diplomatai.
 2-asis fakultetas „Agentūrinė operatyvinė žvalgyba“. Ruošiami kariniai atašė.
 3-as fakultetas „Operatyvinė taktinė žvalgyba“. Ruošiami operatyvinės taktinės žvalgybos karininkai karinių apygardų štabams.
Ši struktūra išlikusi ir dabar. Kiekvienais metais akademiją baigia apie 200 žmonių.

Akademijoje taip pat yra užsienio kalbų fakultetas, GRU Karinės diplomatijos akademijos adjunktūra, Aukštieji akademiniai kursai.

Akademijos kursantų bendrabučiai yra Akademijos teritorijoje.

Akademija yra GRU sudėtinė dalis. Akademijos vadovas paprastai būna generolas pulkininkas ir GRU direktoriaus pavaduotojas. Akademijos pavaduotojas turi keturis pavaduotojus generolus leitenantus:
 pirmasis pavaduotojas – atsakingas už visus keturis fakultetus ir akademinius kursus.
 pavaduotojas politiniam rengimui
 pavaduotojas administraciniams ir techniniams reikalams – atsakingas už kadrus ir saugumą, jam pavaldūs Akademijos komendantas ir Akademijos apsauga, finansinė dalis, transportas, bibliotekos.
 pavaduotojas akademiniams reikalams – atsakingas už kai kurias katedras (strateginės agentūrinės žvalgybos, operatyvinės agentūrinės žvalgybos, specialiosios žvalgybos ir kt.)

 Priėmimas 
Į Akademiją priimami tik turintys aukštąjį išsilavinimą. Kandidatai parenkami iš dalinių karininkų. Prieš leidžiant laikyti stojamuosius egzaminus 2–3 metus tikrinamas jų patikimumas. Karininko sveikatą tikrina Karinė gydytojų komisija, sveikata turi leisti tarnauti bet kokioje klimatinėje juostoje.

 Akademijos vadovai 
 1946–1949 – generolas leitenantas Michailas Šalinas (Шалин Михаил Алексеевич)
 1949–1953 – generolas leitenantas N. Slavinas (Славин Н.В.)
 1953–1957 – generolas leitenantas Michailas Kočetkovas (Кочетков Михаил Андреевич)
 1957–1959 – generolas pulkininkas A. Petruševskis (Петрушевский А.В.)
 1959 – generolas majoras Michailas Dratvinas (Дратвин Михаил Иванович)
 1959–1967 – generolas leitenantas Vasilijus Chlopovas (Хлопов Василий Ефимович)
 1967–1973 – viceadmirolas Leonidas Bekrenevas (Бекренев Леонид Константинович)
 1973–1975 – generolas pulkininkas L. Tolokonikovas (Толоконников Л.С)
 1975–1978 – generolas pulkininkas Anatolijus Pavlovas (Павлов Анатолий Георгиевич)
 1978–1988 – generolas pulkininkas Valentinas Meščeriakovas (Мещеряков Валентин Иванович)
 1988–1992 – admirolas Lorijus Kuzminas (Кузьмин Лорий Трофимович)
 1992–1999 – generolas pulkininkas V. Ivanovas (Иванов В.А)
 nuo 1999 – admirolas V. Tkačiovas (Ткачев В.С)

 Nuorodos 
 Военно-дипломатическая академия 

Kategorija:TSRS specialiosios tarnybos
Kategorija:Rusijos specialiosios tarnybos
Kategorija:Rusijos aukštosios mokyklos
Kategorija:Rusijos karo mokyklos
Kategorija:karinė diplomatija